《吾年》
宋代·释文珦

吾年易逾迈，感慨难具陈。
齿发半缺秃，肌肤多不仁。
屏迹於空山，几与木石邻。
忆昔少年时，秉志将求伸。
所交四方士，一一非常人。
论文穷道要，日夕长相亲。
逝者若流水，存者犹参辰。
辗转空怀思，欲见终无因。
新知弃玼贱，坐卧唯一身。
余生谅非久，当为灰与尘。
存亡固可念，亦复徒伤神。
於焉息吾卢，静然全天真。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。